DA Den Europæiske Unions Tidende CE 84/246

(2004/C 84 E/0292)

SKRIFTLIG FORESPØRGSEL E-3533/03

af Christine De Veyrac (PPE-DE) til Rådet

(28. november 2003)

Om: Europæisk rumpolitik — budget

Det Europæiske Råd (konkurrence) mødes den 27. november for at behandle Kommissionens hvidbog om europæisk rumpolitik.

På et tidspunkt, hvor vores rumindustri står over for svigtende konjunkturer, hvor USA øger sine investeringer i civil og militær forskning, hvor flere nye industrilande (Kina, Brasilien, Indien) er i færd med at opnå status som rummagter, og hvor forhandlingerne om EU's finansielle overslag for perioden 2007-2013 begynder, er tiden kommet, hvor EU bør holde fast i sine ambitioner.

De positive aspekter ved udviklingen af rumteknologier er betragtelige: Vores økonomiske konkurrenceevne styrkes, der erhverves redskaber til en selvstændig forsvars- og sikkerhedspolitik, vores evne til at kontrollere miljøet forbedres, IT-kløften begrænses mv. Hertil kommer en uafviselig finansiel interesse: Alle undersøgelser viser, at for hver euro, der investeres i rumapplikationer, genereres en omsætning på 7-8 EUR.

Forudsætningerne er således til stede for endelig at muliggøre en budgetmæssig indsats uden fortilfælde inden for rumteknologi, en indsats, der vil blive ihærdigt støttet af Europas politiske repræsentanter.

Vil Rådet på denne baggrund støtte de ambitioner på rumteknologiområdet, som Parlamentet og Kommissionen i fællesskab har gjort sig til talsmænd for?

Er Rådet positivt stemt over for hvidbogens anbefaling af at forhøje EU's udgifter til rumteknologi med 4,6 % om året fra 2004?

Svar

(11. marts 2004)

1. Den betydning, som Rådet tillægger udviklingen af en europæisk rumpolitik, kommer til udtryk i en række nylige initiativer på dette område, navnlig: — Rådets resolution af 27. november 2003 om industripolitikkens bidrag til europæisk konkurrenceevne, som bl.a. understreger behovet for en konsolideret industriel og institutionel strategi med henblik på at bevare og videreudvikle europæisk rumfartsindustri og fremme samarbejdet mellem Den Europæiske Rumorganisation og Den Europæiske Union (1) — undertegnelsen af rammeaftalen mellem EF og ESA den 25. november 2003 (2) samt Rådets resolution af 13. maj 2003 om den europæiske rumpolitik, der stiller denne aftale i udsigt (3).

2. Som følge af rammeaftalen mellem EF og ESA tages der for øjeblikket de første konkrete skridt i retning af gennemførelsen af en samlet rumpolitik, og de administrative ordninger, der er nødvendige for at udvikle et snævert samarbejde mellem Kommissionens tjenestegrene og ESA, er under udarbejdelse.

3. Det ærede medlems opmærksomhed henledes desuden på Kommissionens lovgivnings- og arbejdsprogram for 2004 (4) og Kommissionens meddelelse om et europæisk vækstinitiativ (5), hvori Galileo- og GMES-initiativerne er blandt de højeste prioriteter. Disse initiativer samt andre aspekter af rumpolitikken vil blive drøftet yderligere i de kommende måneder i forbindelse med afholdelsen af det første møde i »rumrådet«, som samler beslutningstagerne i rumspørgsmål på europæisk politisk plan.

4. Det ærede medlem er uden tvivl opmærksom på, at Kommissionens hvidbog med titlen »Rummet: en ny europæisk grænse for en større Union — En handlingsplan for gennemførelsen af den europæiske rumpolitik« (6) blev forelagt Rådet af Kommissionen den 27. november 2003. Drøftelsen af Kommissionens hvidbog har derfor kun været af foreløbig karakter; yderligere indgående drøftelser vil finde sted i første halvår af 2004. De finansielle følger af hvidbogen vil skulle drøftes nøje, og Rådet har derfor ikke mulighed for at tage stilling til forhøjelsen på 4,6 % eller til alternative finansielle scenarier i den nuværende situation.

(1) Dok. 15472/03 Compet 77 IND 175 MI 305 RECH 243 Ecofin 393 RC 23 WTO 139 TEXT 25 TRANS 330 SOC 507 SAN 256.

(2) Dok. 12858/03 RECH 152 OC 589.

(3) Dok. 9341/03 Compet 26 IND 73 MI 104 RECH 87 Polarm 13 Telecom 76.

(4) Dok. 14510/03 INST 190.

(5) Dok. 14893/03 Ecofin 340 FIN 498 ECO 237 TRANS 294 ENER 308 RECH 212 SOC 473.

(6) Dok. 14886/03 RECH 211 Compet 62 IND 164 TRANS 293 Polarm 36.